“แกร็บ” ชี้ไทยติดท็อป 3 ท่องเที่ยวยอดนิยม ต่างชาติใช้บริการพุ่ง 45%
“แกร็บ” ชี้ตลาดท่องเที่ยวในไทยฟื้นต่อเนื่อง เปิดผลสำรวจไทยติดท็อป 3 ประเทศยอดนิยม นักท่องเที่ยวต่างชาติใช้บริการเรียกรถโต 45%
“แกร็บ” ชี้ตลาดท่องเที่ยวในไทยฟื้นต่อเนื่อง เปิดผลสำรวจไทยติดท็อป 3 ประเทศยอดนิยม นักท่องเที่ยวต่างชาติใช้บริการเรียกรถโต 45%
31 ม.ค. 2566

นายวรฉัตร ลักขณาโรจน์ กรรมการผู้จัดการใหญ่ แกร็บ ประเทศไทย กล่าวว่า การท่องเที่ยวถือเป็นอุตสาหกรรมหลักที่มีความสำคัญต่อการขับเคลื่อนเศรษฐกิจไทย โดยภายหลังจากการประกาศผ่อนคลายมาตรการโควิด-19 และมีการเปิดประเทศเพื่อต้อนรับนักท่องเที่ยวต่างชาติอย่างเต็มรูปแบบ ทำให้จำนวนนักท่องเที่ยวต่างชาติที่ทยอยเดินทางเข้าประเทศเพิ่มขึ้นตั้งแต่ช่วงไตรมาส 3/65 รวมตลอดทั้งปีที่ผ่านมาจำนวนนักท่องเที่ยวสูงกว่าเป้าหมายที่การท่องเที่ยวแห่งประเทศไทยได้ตั้งไว้
ทั้งนี้สอดคล้องกับจำนวนผู้ใช้บริการเรียกรถของแกร็บในกลุ่มชาวต่างชาติที่มีอัตราการเติบโตสูงถึง 45% (เปรียบเทียบจำนวนผู้ใช้บริการในไตรมาสที่ 3/65 กับไตรมาสก่อนหน้า) โดย 5 อันดับนักท่องเที่ยวต่างชาติที่ใช้บริการเรียกรถผ่านแอปพลิเคชันของแกร็บมากที่สุดในปีที่ผ่านมา คือ อินโดนีเซีย มาเลเซีย สิงคโปร์ สหรัฐอเมริกา และเวียดนาม
“ในฐานะแพลตฟอร์มผู้ให้บริการเรียกรถสาธารณะผ่านแอปพลิเคชันที่ได้รับการรับรองจากกรมการขนส่งทางบก แกร็บมุ่งมั่นที่จะเป็นส่วนหนึ่งในการส่งเสริมการท่องเที่ยวในไทย ด้วยการนำเสนอบริการการเดินทางที่สะดวก ปลอดภัยและมีมาตรฐานเพื่อเป็นทางเลือกให้นักท่องเที่ยวต่างชาติ” นายวรฉัตร กล่าว 
ขณะเดียวกันผลการสำรวจความคิดเห็นของกลุ่มนักท่องเที่ยวที่ใช้บริการแกร็บจำนวน 10,046 รายจาก 6 ประเทศในภูมิภาคเอเชียตะวันออกเฉียงใต้ ได้แก่ สิงคโปร์ มาเลเซีย ฟิลิปปินส์ เวียดนาม อินโดนีเซีย รวมถึงไทย ได้ยกให้ไทยถือเป็น 1 ใน 3 ประเทศที่นักท่องเที่ยวอยากไปมากที่สุด เช่นเดียวกับสิงคโปร์และญี่ปุ่น